अज्ञानी सांसारिक व्यक्ति में ‘हम’ जीव मूलाधार-चक्र स्थित शिवलिंग में लिपटी हुई सोइ हुई सर्पिणी रूप कुण्डलिनी-शक्ति में रहता है। कुण्डलिनी-शक्ति जब ऊर्ध्वमुखी रहती है तो आत्म-कल्याण का बार-बार विचार बनता रहता है, जिससे वह व्यक्ति उत्प्रेरित हो-हो कर पूजा-पाठ, तीर्थ-स्नान, होम-जाप आदि करने लगता है, उससे भी सन्तोष नहीं हो पाता है अर्थात् संतुष्टि नहीं मिल पाती है, तब वह व्यक्ति सन्त-महात्मा आदि का पता खोज-खोज कर मिलता और शान्ति तथा आनन्द को प्राप्त करता रहता है। परन्तु जिसकी कुण्डलिनी अधोमुखी होकर सोयी रहती है, वह व्यक्ति संसार में कर्म करता और उसके अनुसार भोग-भोगता रहता है। यह अधःपतन की स्थिति है क्योंकि कर्म करता हुआ व्यक्ति जड़ता में जकड़ता जाता है। अज्ञानी सांसारिक व्यक्ति के दृष्टिकोण में ‘हम’ शरीर हैं। घर या मकान हमारा वास स्थान है, शरीर हमारा रूप है।